בס"ד מידעתי בהר תשע"ז

**ירושלים: שגרירת העולם**

יובל שנים עברו מאז ששבנו חזרה לירושלים עיר קדשנו, בכ"ח אייר תשכ"ח, יום שחרורה של ירושלים, עיר בירתנו, עיר הנצח. עיר הקודש והמקדש, אחרי 19 שנים שהעיר העתיקה, מקום המקדש והכותל המערבי לא היו בידנו זכינו שישובו אלינו ללא תכנון מראש ואפילו בהפתעה. האווירה בארץ ערב מלחמת ששת הימים היתה אווירה קשה מאוד, צבאות האויב התארגנו למתקפת חריפה עלינו ואנו בכוחותינו הדלים לא ידענו כיצד להגן על עצמנו. אפילו היו דיבורים להוציא את הילדים לחו"ל למקום שאין בו סכנה. והנה תוך ששה ימים, במאבק נועז ובסייעתא דשמיא גדולה שוחררה ירושלים.

תיקנו לנו רבותינו לומר בתפילת יום העצמאות ויום ירושלים: "יִרְאוּ יְשָׁרִים וְיִשְׂמָחוּ וְכָל עַוְלָה קָפְצָה פִּיהָ מִי חָכָם וְיִשְׁמָר אֵלֶּה וְיִתְבּוֹנְנוּ חַסְדֵי ה'", מסביר רבנו הרב צבי יהודה קוק זצ"ל "יראו ישרים מעשה ה'. וישרים רואים מעשי ה', הלוואי שנזכה יותר ויותר להיכלל בכלל הישרים... וכל כך הרבה יש להתבונן במעשי ה', בהנהגת ה', בהשגחה כללית ובהשגחה פרטית... לפקוח את העיניים-אפשר לגלות אין קץ נפלאות מתורת ה', נפלאות ממעשי ה'..."

הוויכוח על מיקום שגרירות ארה"ב לא צריך לבוא מתוך התרפסות ופחד. להיות בירושלים זו זכות לאומות העולם. להיות קרוב ללב העולם, למקום היותר משמעותי שממנו יוצאת אורה לעולם, שממנו העולם כולו מושתת, זו הזכות הגדולה שלא כל אומה זוכה לה. ירושלים וקדושתה אינם נמדדים במספר השגרירויות שבה, ירושלים היא עצמה שגרירה לכל העולם! הם נמדדים בהרמת דגל ירושלים, דגל הקודש. הרמת דגל ירושלים תובע מאתנו לאזור כוח ולהתבונן בחסדי ה' על המהפך בהחזרת שכינתו לציון בכ"ח באייר תשכ"ח ע"י גיבורי הכוח, חיילי צבא הגנה לישראל.

אחרי אלפיים שנות גלות של ציפייה לירושלים, שנתרחקנו מארצנו וממקום מקדשנו, ממקור חיינו, שבנו לארצנו ולירושלים, חזרנו אליה לנצח. גילינו בפועל את מקור חיינו. ההודיה לה' ביום גדול זה, היא על המהפך בהבנה בפועל את מקומה של שיבת ישראל לערי ציון ולירושלים. אנו לא מתעלמים מן הקשיים, אנו לא מתיימרים לומר ששיבתנו לציון היא שלמה, אך נהיה קשובים לקולה הפנימי של האומה בשיבתה אל עצמה, אל ארצה ואל מקום מקדשה.

דווקא בזמנים אלו כולנו מחויבים לעורר את נקודת הקודש והגבורה, אשר חבויה באומה, לפעול עם א-ל ולהקיץ נרדמים, לגלות את עומק החיבור הנצחי בין ישראל לנחלתו ולמקום קדשו, "והנצח- זו ירושלים". חיבור זה מתגלה בין בהכרה ובין בתת ההכרה, ישנו מקום עמוק בנשמת האומה, ציפור הנפש של האומה, שכל נגיעה בו מעוררת את רוחו הגדולה, זוקפת את קומתו וקוראת לו: קום התנער, עם ישראל אתה, מחובר אתה לנצח, מחובר אתה לקדושת ירושלים, כולנו ירושלמים!